Tweġiba ta' Ġob Ġob wieġeb u qal: "Illum ukoll bi rvell se jkun tweġibi, għax idu tħarrax it-tnehid tiegħi. Mhux li kont naf fejn insibu, jew xi triq nieħu lejn it-tron tiegħu! Kont irressaq quddiemu l-kawża tiegħi b'kotra ta' raġunijiet lesti fuq fommi, u nkun naf xi tweġib għandu għalija, u nifhem dak li jrid jgħidli. Jaqaw b'wiri ta' saħħa jitlewem miegħi? Le! Imma aktar naħseb li joqgħod jismagħni. Hemm jista' l-ġust jirraġuna miegħu, u jien nirbaħ żgur il-kawża tiegħi. Jekk immur lejn il-Lvant Hu mhux hemm, jekk lejn il-Punent anqas ma nilmħu. Indur lejn it-Tramuntana u ma nsibux, nilwi lejn in-Nofsinhar u lanqas ma narah hemm. Għax Hu jaf sewwa l-mixi ta' riġlejja, jekk jgħarbilni niddi bħad-deheb. Riġli żamm sħiħ fuq il-passi tiegħu, ħarist triqtu u ma ġġennibtx minnha. Ma warrabtx il-kmandamenti ta' xufftejh, għożżejt f'qalbi d-digrieti ta' fommu. Iżda Hu qatagħha, min se jreġġgħu lura? Dak li jrid jagħmlu. Hu jtemm is-sentenza li qatagħli, u ħafna oħrajn li għandu f'moħħu. Għalhekk nitkexkex quddiemu, u mqar naħseb biss nibża' minnu. Alla mewwitli qalbi, Xaddaj werwirni. Għax ninsab imxekkel mid-dlam, u miksi kollni miċ-ċpar.